33. schôdza NR SR - 3.deň - B. popoludní
Dátum: 2025-03-27
Poslanec: Malatinec, Roman (HLAS - SD)
Druh vystúpenia: Vystúpenie v rozprave

163. Ďakujem veľmi pekne, pán predseda. Kolegovia, volá sa zákon č. 310/2019 Z. z. o Fonde na podporu športu, keď máme dneska tú diskusiu o športovcoch tak mi dovoľte, aby som vám odôvodnil, prečo k tejto úprave prichádza. Navrhovaná zmena v bode 2 pozmeňujúceho návrhu úpravou navrhovanou v pozmeňovacom návrhu sa ruší špecifické prerozdelenie príspevku zo štátneho rozpočtu uvedené vo vládnom návrhu zákona podľa jednotlivých športov a účelov a dochádza k návratu k účinnej právnej úprave použitia finančných prostriedkov zo štátneho rozpočtu, podľa ktorej je Fond povinný použiť najmenej 85 % týchto prostriedkov na podporu výstavby, modernizácie a rekonštrukcie športovej infraštruktúry národného významu a športovej infraštruktúry. Navrhovaná zmena v bode 1 pozmeňujúceho návrh, pozmeňujúcim návrhom sa znižuje limit finančných prostriedkov, ktoré môže fond použiť na vlastnú prevádzku fondu z 5 % na 2,5 %, a to z dôvodu navýšenia finančného príspevku do fondu zo strany ministerstva z 20 mil. eur na 60 mil. eur. Ďalej tu máme navrhovanú zmenu v bode 4 až 6 pozmeňujúceho návrhu. V dôsledku okolností, ktoré spôsobili predĺženie legislatívneho procesu, zmarené hlasovanie, bolo potrebné pristúpiť k posunutiu dátumu nadobudnutia účinnosti návrh z pôvodného 1. januára na 1. júl 2025. Takisto čo sa týka účinnosti, je navrhovaná zmena v bode 5 pozmeňujúceho návrhu. Pán predsedajúci, prednesiem pozmeňujúci návrh, poprosím o zastavenie času. (Prerušenie vystúpenia predsedajúcim.) Raši Richard, predseda NR SR Samozrejme, poprosím o zastavenie času. Nech sa páči, pán poslanec, predneste pozmeňujúci návrh. Malatinec, Roman, poslanec NR SR Ďakujem veľmi pekne. Pozmeňujúci a doplňujúci návrh poslanca Národnej rady Slovenskej republiky Romana Malatinca k vládnemu návrhu zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov, tlač 520. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov Vo vládnom návrhu zákona navrhujem tieto zmeny a doplnenia: 1. V čl. I bod 36 znie: "36. V § 21 ods. 7 sa slová "5 %” nahrádzajú slovami "2,5 %” a na konci sa pripája táto veta: "Finančné prostriedky, ktoré fond nepoužije na vlastnú prevádzku, je povinný použiť podľa § 1 ods. I písm. b)."." 2. V čl. I sa vypúšťa bod 37. Nasledujúce body sa primerane prečíslujú. 3. V čl. I bode 38 sa číslo „12” nahrádza číslom „11”. 4. V čl. I bode 40 v § 27 sa slová „1. januára 2025” nahrádzajú slovami „1. júla 2025”, slová „31. januára 2025” sa nahrádzajú slovami „31. júla 2025” a slová „31. decembra 2024” sa nahrádzajú slovami „30. júna 2025”. 5. V čl. I bode 40 v § 27 sa za odsek 2 vkladá nový odsek 3, ktorý znie: „(3) Poskytovanie príspevku na projekt na základe výzvy vyhlásenej do 30. júna 2025 sa dokončí podľa tohto zákona v znení účinnom do 30. júna 2025.”. Doterajšie odseky sa primerane preznačia. 6. V čl. II sa slová „1. januára 2025” nahrádzajú slovami „1. júla 2025”. V súvislosti s predloženým návrhom žiadam vyňať bod 4 spoločnej správy výborov na samostatné hlasovanie. Ďakujem, pán predseda, skončil som.